SL Uradni list Evropske unije C 374/3

MNENJE KOMISIJE

z dne 21. decembra 2011

o načrtu za odlaganje radioaktivnih odpadkov iz novih objektov za odlaganje odpadkov z nizko stopnjo radioaktivnosti, ki se nahajajo v bližini odobrenega jedrskega centra Dounreay na Škotskem, v Združenem kraljestvu, v skladu s členom 37 Pogodbe Euratom

(Besedilo v angleškem jeziku je edino verodostojno)

2011/C 374/02

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznostmi, ki izhajajo iz nje in sekundarne zakonodaje.

Evropska komisija je 29. junija 2011 v skladu s členom 37 Pogodbe Euratom od vlade Združenega kraljestva prejela splošne podatke o načrtu odlaganja radioaktivnih odpadkov iz novih objektov za odlaganje odpadkov z nizko stopnjo radioaktivnosti, ki se nahajajo v bližini odobrenega jedrskega centra Dounreay na Škotskem, v Združenem kraljestvu.

Na podlagi teh podatkov in dodatnih podatkov, ki jih je Komisija zahtevala 11. julija 2011 in so jih organi Združenega kraljestva predložili 25. avgusta 2011, ter po posvetovanju s skupino izvedencev je Komisija oblikovala naslednje mnenje:

1. Razdalja med novimi objekti za odlaganje odpadkov z nizko stopnjo radioaktivnosti in najbližjo točko druge države članice, v tem primeru Republike Irske, je približno 600 km.

2. Med obratovanjem novih obratov za odpadke z nizko stopnjo radioaktivnosti: — bodo radioaktivni odpadki odloženi v nove objekte za odlaganje odpadkov z nizko stopnjo radioaktivnosti brez namena, da bi se od tam odstranili, — novi objekti za odlaganje odpadkov z nizko stopnjo radioaktivnosti ne bodo imeli dovoljenja za izpuste tekočih in plinastih radioaktivnih odpadkov. Ob običajnih pogojih obratovanja novi objekti za odlaganje odpadkov z nizko stopnjo radioaktivnosti ne bodo izpuščali radioaktivnih plinov in tekočin. Ob običajnih pogojih obratovanja novi objekti za odlaganje odpadkov z nizko stopnjo radioaktivnosti ne bodo vplivali na zdravje prebivalstva v drugi državi članici, — v primeru nenačrtovanih izpustov radioaktivnih odpadkov, ki bi lahko sledili nesreči vrste in razsežnosti, predvidenih v splošnih podatkih, odmerki, ki bi jim lahko bilo izpostavljeno prebivalstvo druge države članice, ne bi dosegli ravni, ki bi bila pomembna z zdravstvenega vidika.

3. Po obdobju obratovanja novih objektov za odlaganje odpadkov z nizko stopnjo radioaktivnosti: Ukrepi, predvideni za dokončno zaprtje novih objektov za odlaganje odpadkov z nizko stopnjo radioaktivnosti, kakor so opisani v splošnih podatkih, zagotavljajo, da bodo zaključki iz točke 2 veljavni dolgoročno.

Komisija zato meni, da izvajanje načrta za odlaganje radioaktivnih odpadkov v kateri koli obliki, ki izhajajo iz novih objektov za odlaganje odpadkov z nizko stopnjo radioaktivnosti, ki se nahajajo v bližini odobrenega jedrskega centra Dounreay na Škotskem, v Združenem kraljestvu, med običajnim obratovanjem, po končnem zaprtju in v primeru nesreče, ki bi bila take vrste in razsežnosti, kakor je navedeno v splošnih podatkih, ne more povzročiti radioaktivnega onesnaženja voda, tal ali ozračja druge države članice.